
O Volapükaflens Valöpo! 


Protests alsotik fa lödanef läna seimik esüvokon cedis distöfik tefü 
kods otas. 


Ömans cedons, das protests somik binons sek dunamoda reiganefas 
anikna tirenikas, kels eglömons neodi votastida; votans cedons, das binons sek 
säkädas konömik e sogik, kels glifükons pluamanumi lödanefa, ledino 
yunanefa. 


Cedü ob, lödans länas tirenik kanons kösömükön okis reiganefe 
somik, bi pluamanum onas neai esevons votikosi, ab ven visitons länis 
demokratik e logons us siti somik jäfedik, sids nekotena paplanons. 


Säkäd gretik ti valöpo binon nenvob. If no laboy vobi, no dalaboy 
moni saidik ad remön dinis zesüdik. In tef at, fütür pro yunans no binon 
gudik. Zuo komipons ta niflat konömik, kel tio nemögükon speli lifastada 
fümikum. 


I dins votik zesüdik, samo: lödöps, sanameds e juls no saidons pro 
mödikans. 


Vüo, distöf glofon ai vü utans, kels dalabons moni mödik, ed utans, 
kels no dalabons moni saidik. 


Ekö kods cifik-nekotena. Yunanef patiko vilon logön votastidi sitas 
vönedik, kels no plu dünons neodis pluamanumanas. 


Valikosi Gudikün Oles ed T 


sedom 

POD GRETIK 
{fa hiel Frank Roger) 


Lüloganef spetiko äküpälon sperimänti. Ädasuemon, das 
äbinon privileg gretik ad komön pö sperimänt balid ko stöfimödükian*. 


“Nos kanon dobikön,” äsagom Dokan René Delvaux - 
nolavan, kel gididom demü disin. “Ebüokälobs valikosi. Din, keli 
omödükobs no binon riskädik. If sperimänt at no plöpon (ta spets e to 
preparams kälöfik obas), riskäd alseimik no dabinon.” 


Ägolom lü mödükian, ätirom podi se pok, ed äpladom oni 
kälöfiko sui seatöp ʻA’ cina. “If val gudiko plöpon,” äfövom Delvaux, 
kel äjonom seatöpi ‘B’ nog vagik deto, “pod dientifik opubon is. Nu, 
primobsös.” 


Eflapom klavis ömik nünöma polovik, ed elogedom viföfiko lü 
seatöp ‘B.’ Äspelom ad loegön jenöfikön* bosi us. 


Ab bluvü om e süpädü komanef, seatöp ‘B’ äblebon vagik, ab 
pod su seatöp ‘ʻA’ ätonodon äs buonöm, keli setiroy se flad, e gretot ota 
etelon. 


“No kanob kredön osi,” äsagom Delvaux. “Bos no gudiko 
jäfidon.” 


Pod ädönuon tonodi ot, e gretot ona nu efolon. 


”Kleiliko säkäd binon fefikum, ka etikob,” äsagom medito 
Delvaux. “Omutob poänön* oni.” 


Pod enoidülon* dönu, ed äglofon so gretik e vetik, das ibreikon 
seatöpi ʻA.’ Nu, pod äbinon vemo gretik, ed ärolon ta völ, keli iflapon 
me noid dumik; - gretot poda etelon dönu. 


“No sötobs-li skeapön, büä ofulükon cemi lölik, ed opedon obis 
ta völs?” ek äsäkon. 


“No tudredälobsös*,” äsagom Delvaux, me vög boso favik. 

Klüliko komanef lölik älöädon, ed ävifagolon mu vifo se cem. 
Man lätikün ad lüvön cemi älogom, das pod iglofon so 
gianagretik, das frakats äpubons in völ e nufed. “Stöpolöd dini at büä 
odistukon cemi,” ävokom hüsteriko. 


“Büä okodon dästuri bumota lölik,” älüükom man votik. 


“Ed if no okanoy stöpön oni, kisi ojenos-li? Din at, odistukon-li 
lödadomi lölik? Igo zifi ela New York it-li?” 


“Läni lölik-li? Planeti-li?” ek äsäkon, smilölo. 

“Spelob, das ols cogols,” äsagof vom. 

Anu äbinobs su süt, ed ämogolobs ai vifikumo. 

Flekölo kapi obas sekü noid laodik, eloegobs doniofalön po obs 
bumoti in lefog debreikota e püfa. Ekö pod gianagretik, kel tädiko 
äsüikon sus failots. 


Äglofon jiniko ai, ed obs äronobs ai vifikumo. 


(Tradutod fa R. Midgley) 
aH RBAGAAAB 


TUDREDÄLÖN to panic; überängstlich sein; affoler; aterrar; 





JENÖFIKÖN to materialize; einer Sache stoffliche Form 
geben; matérialiser, materializar; materializzare 

NOIDÜLÖN to pop; paff! faire pan; jpum! 

POÄNÖN to calibrate, auf genaues Masz bringen, calibrer. 


STÖFIMÖDÜKIAN matter duplicator, Stoff-Vervielfältigungsapparat; 
duplicateur de matière; multicopista de materia. 


PRÜDÖ ! 


Kaenav no binon ai flen menefa 


IV:28:2011 


GEB FOMAS PASETATIMA IN VOLAPÜK 
(fa hiel R. Midgley) 


Balan flenas Volapüka epenom obe ad begön geidi tefü geb 
pasetatima Volapüko. Penom, das neai fümom dö geb tonata 
kaladik, va ʻä~”, ʻu ʻe“ (to taib legudik ela Arie de Jong su pad 33 
Gramata Volapüka). In tef at, ma om, Volapük binon fikulikumo 
lärnovik ka püks votik bevünetik. 





Ebetikob fikuli at, ed esludob ad xamön gebi tonatas at ma 
Dokan de Jong. Bi irevidom püki lölik, binom tidan gudikün. 


Balido mutob sagön, das Volapük binon kuratikum, ka püks 
bevünetik votik; sekü atos, mutoy kulivön tikavi, bi tonats kaladik 
tefik dalabons desini patik. 


Sevabo: tonat ʻä~“ sinifon, das dunam värba nog jenon. 
Flanü votik, tonats ʻe ed ʻi“ sinifons, das dunam värba ya 
efinikon. Koefob, das teor binon fasilik, ab geb patik no binon ai 
so. 


Bü nelunüp äreidob tradutodi kapita balid gospula folid (fa 
dokan de Jong), ed enotodob gebi oma pasetatima medü tonats 
kaladik löpo pemäniotöls. Reidolsös samis sököl: 


“Primo vöd ädabinon, e vöd äbinon in God, e vöd äbinon God.” 
“Om it no äbinom lit, ab ämutom temunön dö lit.” 


T Geb cifik tonata ‘ʻä~“ binon ad bepenön. Sets löpik binon 
bepenam. 


“Pos atos äsäkoms ome: <Kis binol-li täno?> 
Äsagom: <Binob vög, kel vokädom in däsärt> 


2, Tonat ʻä? i notodon dunami, kel binon ai dönuamik. Sets 
löpik jonons, das no äsagom dinis at te balna, ab mödikna ven 
päsäkom dö ons. 

“Vöd evedon binäd midik, ed elödom bevü obs, ed elogobs glori omik” 


1. Anu no spikoy dö pasetatim moik, ab dö jenöfükam ota in 
presenatim finik 


“Äkömom lü okikans, ed omikans no elasumons omi.” 


1. Is bepenoy dunoti in pasetatim, kel stäänikon lü föl ota in 
presenatim, (kel binon finik). 





“Ab valanes, kels elasumons omi, egivom nämädi ad vedön cils 
Goda, sevabo utanes, kels elekredons nämätü nem omik.” 


2. Is penan vilom notodön jenöfoti, (dub e-), das stad büo 
pemäniotöl nu binon stad finik. 


“Äbinom in vol, vol idavedon dub om, e vol no esevom omi.” 
1. Ekö nu sam gudik fomas kil: 
(a) Värb balid bepenon dabini omik in vol; 
(b) Värb telid jonon dunoti finik in rutim; 
(c) Värb kilid bunon ini presenatim finik ad jonon 
nensevi vola poso. 
Spelob, das kleilükam oba no ebinon tu komplitik. 


Ad naböfodönuön: 


ʻä-“ bepenon dunotis, kels ya äbinons in paset; i jonon 
dunotis nefinik, kels äjenons dönuamo; 


‘i~ jonon dunotis, kels ya ejenons in paset; 
ʻe“ jonon dunotis: (a) kels ya ejenons in presen, (samo in 


pened/spikot, u (b) ad jonön sekis paseta, kels fino eflunons timi 
sököl. 

VENTÜRS JIELA LÄLID IN STUNALÄN 
fa hiel Lewis Carroll 





KAPIT FOLID (1) 
KROLIG SEDON (HIELI) BILL SMALIK 





Äbinon Krolig Vietik, kel ägetroton nevifiko, e kel äzilogedon 
dredäliko äsif iperon bosi; älilof oni, kel älumüron oke: “Ag, Dükin! 
Ag, Dükin! Ag, nemü lufuts löfik oba! Ag, nemü pläd e cügabalib oba! 
Ocödetadeidof obi — fümö! Säkob obi, kiöpo eleadob-li onis falön?” 
Lälid äniludof suno, das äsukon fäni e päri glufas kaparaküirik, e, vemo 
gudäliko, id äprimof ad sukön onis, ab no äkanof tuvön onis seimo — val 
äjinon difik sisä äsvimof in lulak, e lecem gretik labü tab glätik e yan 
smalik, lölöfiko inepubons. 


Suno Krolig äküpon eli Lälid äsä äsukof ai, ed ävokädon ofe 
vögädü skänik: “Sagolöd obe, o Mariy Nan, kisi dunol-li is? Rönolöd 
sunädo lomio, e ramenolöd obe päri glufas ä fäni! Vifö!”” E Lälid, 
vemo pejeiköl, sunädo ämorönof äl veg fa it pejonöl, nen steifön ad 
kleilükön pöli fa it pedunöli. 


“Tikom, das binob dünan oma,” äsagof oke rönölo. 
“Posüpädom, sosus otuvom dientifi veratik oba! Ab mutob blinö 
fäni e glufis oma - ifü okanob tuvön onis.” Sagölo atosi, ä 
domil näitik, len yan kela äbinon platäd lätenik glimik, su kel pägavon 
nemi ‘V. KROLIG:’ Änügolof ini dom nen nokön, ed äbexänof spidiko 
tridemi; ädredof, das ökanof jenöfo kolkömön eli Mariy Nan it, e das 
pöjedof se dom büä ituvof fäni e glufis. 





“Bisarikos kion!” äsagof Lälid oke it, “binön nunan pro krolig! 
Niludob, das el Dainah osedof obe nunis bü nelunüp.” Ed äprimof ad 
fomälön dini bisarik, kel öjenos anu: “O lädül Lälid! Kömolös isio onu, 
e blümolös ad spatön!” “Minuti nog bali, begö! o tütan! Mutob 
galedön mugahogi at jü geköm ela Dainah ad fümön, das mug no 
omorönon. Ab no cedob,” äfövof Lälid, “das oleadoyöv blibön eli 
Dainah in dom if primonöv ad büdön alikanis somo!” 


Jünu igolof ini cemil ko tab in fenät, e su tab (äsä äspelof) 
äbinon fän e pärs kil glufas vietik kaparaküirik: äsumof fäni e päri 

bal glufas, ed äprimof ad lüvön cemi, kü äküpetof fladili, kel äbinon nilü 
lok. Atna no äbinon ninädapenäd labü vöds DRINOLÖS OBI, too 
äsäkoegabuonof oni ed älöükof oni jüi lips. “Sevob, das bos nitedikosa 
jenon alna ven fidob o drinob bosi; ” äsagof oke it, “ seko ologob vobedi 
atosa. Spelob vemo, das ogretükon obi dönu, bi jenöfo no vilob binön 
smalikan ai!” 


Bos jenöfo äjenon, e sunikumo, ka ispetof; büä idrinof lafi 
flumota in flad, äsevedof, das kap ofa äjoikon ta nufed, ed ämutof 
biegön ad no breikön särvigi. Vifiko idoseitof fladi, sagölo oke: “Saidö! 
- Spelob, das no oglofob mödikumo - anu no kanob segolön se yan - 
ga sio okanoböv dunön osi, if no idrinoböv somödo! 


Levi! Äbinos tu latik ad pidön atosi! Äglofof ai, e suniko 
ämutof dokienön su glun; ünü minut spad no äsaidon ad atos, ed 
ästeifülof ad seatön, kübit bal ta yan, e kübit votik zü kap. Ab äglofof 
nunog, e as tuvedot lemuik, ätenükof brad bal da fenät, e fut bal löpio 
ini cim, sagölo oke: “Nu no kanob dunön plu, to jenot alseimik. Kisi 
ojenos-li obe?” 


O Lälid läbik! Vobed fladila magivik äbinon anu lölöfik; sekü 
atos, no äglofof nogna; ab äbinof vemo nekovenik, e, bi äjinos, das 
mögäd ad sekömön se cem at dönu no ädabinon, kanoy gudiko suemön 
senäli ofa nekotena. 


“Äbinos fümiko gudikum lä ob;” ätikom Lälid keliedabik, “us mi 
no äglofob ai gretikumo e smalikumo - us mugs e kroligs no 
äbemastons obi. Pidob tio, das seimna enexänob ini kroligahog et, - e 
too - etoo - binos bisarik, no-li? lif atsotik! Säkob obe ai, kis ejenos 
obe! Ven äreidob märis, äcedob, das somikos neai jenon, ab anu ekö 
ob zänodü märi somik. Mutoy lautön buki dö ob it, fümö! E sosus 
odaglofob, ob it olautob buki somik - ab ya edaglofob anu,” äläükof 
Lälid vögädü glumik, “nemuiko no dabinon spad saidik ad glofön ai plu 
is.” 


“Ab. . .“ ätikof Lälid, “neai obäldikob-li? Olabob-li ai bäldoti 
ot? Flanü bal obinos gudik - neai obinob bäldan - ab. .. omutob ai 
dunön lärnodis! Ag! tikamagot at no plidon obi! (> donü pad 32) 


IV:32:2011 


VEŬTIKOS AD SEVÖN 


Ekö verat, keli sötobs sevön: Nid Vila Godik ävedon trubik 
Bü koapik moted, Edufalobs, 
Bü lüköm lü taled, Ed eplöpobs. 
In rufon godik äbinobs in jön. Edrinobs köpi liedas fulik. 
Nen käls in glor at laidüpo. Pianiko elärnobs ad sevön 
Luduns nonik, Dö gud, no dö bad, 
Nämet dulik, Äplekobs se lad 
Nu tävi eprimobs brefüpo. Glimi läba valöpo ad blinön. 
Ab anu vil lönik pälofon obes, Pro ons, dufalans, ekö pöt nulik 
Jünu vil ölik ` Godi ad dünön, 
Binon Vil Godik, Omi leplekön, 
Nu dajonons okis vils tel odes. Ad kompenön ko danüd magifik. 
Dü täv kolkömobs badi ä gudi Pos lunüp, ekö Vila godik mal: 
Blufods ta lan Veratikum, 
Änokons len yan, Kuratikum, 
Kels vilons fibükön Vila sludi. Vil obas ko ut Goda ai bal. 
Ömikna dufalobs, ömikna plöpobs, Nu ye stad obas äs būo jinon 
Mödikna jenon zed, Blufods no plu, 
Dü gräm fulü dred; Leläb ai, klu: 
Du alsotikosi kurado vikodobs. Balöf ko Utan, kel ai Binon! 


9 Qo Ro ggooggogggg 


Ö! Lälid fopik!” ägespikof oke it. “Vio kanol-li dunön lärnodis 
is! Vö! Is dabinon töbo spad saidik ad ninükön oli, e fümo spad nonik 
ad kipedön tidabukis!” 


Eso äfövof: balido äbinof proan ceda bal, täno ceda votik, ed 
idunof spikotadini saidiko lunik kobo, ab pos minuts ömik, älilof plödo 
vögi, ed ästopof ad dalilön oni. 


“O Mariy Nan! o Mariy Nan!” äsagon vög, “blinolöd obe sunädo 
glufis oba.” Poso älilof flapülami futas su tridem. 
(Fövot osökon ün mul okömöl) 





